钦定古今图书集成/明伦汇编/官常典/第597卷 > 明
## 钦定古今图书集成/明伦汇编/官常典/第597卷 > 明

明设左右布政使司，以掌一省之政，而贰以参政、参
议，又有僚属等官隶焉。

按《明会典》：“各承宣布政使司正官，左右布政使各一
员。”

贵州、只设左布政使一员。

左右参政。

旧各一员，后因事添革不一。今浙江、江西、福建、湖广、广东、广西、四川、河南、山西、陕西、云南、贵州左参政各一员，山东左参政二员，福建、广东、广西、四川、陕西、山东、云南右参政各一员，浙江、江西、湖广、河南、山西右参政各二员，贵州无。

左右参议。

“旧各一员，后因事添革不一。” 今浙江、福建、湖广、广西、四川、河南、山东、山西、云南、贵州左参议各一员，江西、广东、陕西左参议各二员，浙江、江西、福建、广东、广西、云南右参议各一员，四川、山东、山西、贵州右参议各二员，陕西、湖广右参议四员，河南无。以上参政、参议临时照资叙互用，无定衔。

首领官：经历一员，都事一员。

万历九年革。十二年复设。

照磨一员，检校一员。

后添设。内浙江、广东、山东、山西、陕西、贵州俱革。

理问所，理问一员。副理问一员。

内广西、山东、云南、贵州俱革。

“提控案牍”一员。

内江西、湖广、山东、山西、贵州俱革。

所属衙门：司狱一员

内湖广、广西、山东、贵州俱革。

仓库、杂造、织染局。大使各一员，副使各一员。军器、宝
泉二局。

旧有大使、副使各一员，后革。

陕西：

《裕民》。

所属衙门：司狱一员

内湖广、广西、山东、贵州俱革。

“陕西茶马司”，大使一员，副使一员，四川茶课司，“广西
裕民司，云南滇池鱼课局。”

旧有大使、副使各一员，后革。

按《吾学编》：“承宣布政使司，左、右布政使各一人，左、右
参政各一人，左、右参议各一人。参政、参议因事添设，
无定员。布政使掌一省之政，参政、参议为之贰。朝廷
有德泽禁令，承而播之以先有司。三年，率府、州、县掌
印及首领官朝觐于京师，陈其属吏之臧否，而听去
留焉。十年，造户版，以登民数、田数，岁贡学生，府、州、县”、
卫有差。三岁乡试贡士，宗室官、军师生以时班。其禄
俸、廪粮，祀典、神祗，谨其时祀。水旱、疾疫、灾伤，请免田
租，赈贫乏。孝弟行义贞烈，请表扬之。鳏寡孤独有养。
凡供邦国之用，曰贡，曰赋。贡有二：曰常贡，曰暂贡。赋
有二：曰本色，曰折色。凡役二：曰力役，曰雇役。皆视其
土地丰瘠，人民多寡而会计之，下府、州县，必均乃已。
凡出纳钱谷必平，凡制用必节，凡僚属文武官，岁察其臧否而上下其考，以报于抚、按，以达于吏部、兵部、
都察院。凡诸政务议定而请于抚按。有总督、提督亦
如之。曰“清军”，曰“分守”，曰“督粮”，曰“边备”，曰“抚民”，各专事
焉。官不备则兼领之。凡万寿圣节，一人朝贺于京师。
大婚、大丧、立东宫亦“如之。”天子即位，则左右布政使
来见。

### 太祖洪武二十六年定首领官考核

按《明会典》：“洪武二十六年，定各处布政司按察司首
领官属官，从本衙门正官考核，按察司首领官，从监
察御史考核，布政司四品以上，按察司五品以上，俱
系正官，佐贰官三年考满，给由进牌，别无考核衙门，
从都察院考核，本部覆考具奏，黜陟取自上裁。”

### 宪宗成化二年令举布按二司正贰官

按《献征录》：成化二年正月奉旨：“今各省布、按二司堂
上官阙员数多，六部、都察院、通政司、大理寺三品以
上官各举所知一二员，明著才行实迹，并堪任正贰
以闻。铨部仍会同内阁，从公酌量，定以职事。日后有
犯贪墨，连坐举主。”于是户部尚书马昂等各保举参
政、副使、郎中等官王锐等五十二员，各堪任布、按二
“司正贰官。”

### 孝宗弘治 年定布政司及首领官考核

按《明会典》：“弘治间定布政司堂上官，仍咨送都察院
考核，按察司堂上官，径赴都察院考核，俱吏部覆考。
首领等官，从河南道考核，功司覆考。”

### 世宗嘉靖四年定布政使就本省及附近省转迁

按《明会典》：凡在外布政、按察二司有缺，除右布政使
转左不用陪外，其馀例推二员，请旨点用。嘉靖四年
题准：“查照旧例，佥事递陞副使，按察使参议递陞参
政，布政使就于本省及附近省分转迁，不必骤更数
易，以致奔走废事。”

嘉靖三十一年，定边方司道陞转及布政降补例。
按《明会典》，“凡边方司道等官。嘉靖三十一年题准，山、
陕布、按二司及宣、大、辽东、北直隶沿边兵备管粮、守
巡等官，并边方知府，艰劳倍于腹里。其有裨益边方
者，三年以上，参政、参议径转布政，参政、副使、佥事径
转按察使，副使、知府径转参政。其任浅者，两司互转
知”府陞副使，比之腹里，量减年资，仍留边方管事。
又题准：“按察使系风宪正官，不许布政使降补，止降
参政，仍支正三品俸。布、按二司系方面官，不许行太
仆、苑马寺卿、少卿降补。”